Description: Utvikle-menyen inneholder verktøy for webutviklere som lager websteder for Safari og Mac OS X.
Keywords: utviklerinformasjon

Hjem
Indeks

# Om Utvikle-menyen

Utvikle-menyen inneholder verktøy for webutviklere som lager websteder for Safari og Mac OS X.

Merk: Hvis Utvikle-menyen ikke vises i menylinjen, åpner du Safari-valg, klikker på Avansert-fanen og markerer avkrysningsruten for «Vis Utvikle-menyen i menylinjen».

Valgene i Utvikle-menyen er:

Åpne siden med: Gjør det mulig å åpne websiden som vises, med en annen nettleser. Alle nettleserne som er installert på maskinen står oppført i undermenyen.

Brukeragent: Gjør det mulig å endre hvordan nettleseren blir identifisert av Internett-tjeneren. Marker denne avkrysningsruten for å lure nettjeneren til å tro at du bruker en annen nettleser enn Safari. Dette er nyttig når du vil finne ut om tjeneren viser forskjellig innhold på websiden, avhengig av hvilken nettleser du bruker.

Vis webinspektør: Åpner webinspektøren. Webinspektøren viser en kategorisert liste over ressursene på en webside, for eksempel dokumenter, stilark og prosedyrer. Dette gjør det mulig å vise og søke i kildekoden på siden, informasjon om stilark (CSS), DOM-trær, visuelle DOM-mål og DOM-egenskaper. Webinspektøren inneholder også feilkonsollen og nettverkstidslinjen.

Vis feilkonsoll: Åpner webinspektørens oversikt over syntaksfeil og advarsler for HTML- og XML-koden. Feilkonsollen viser også JavaScript-feilmeldinger fra console.log, console.error og console.warn.

Vis nettverkstidslinje: Åpner webinspektørens tidslinje som viser når sidens delressurser ble lastet inn. Dette er nyttig hvis du vil finne ut hvordan du kan øke hastigheten på websiden.

Vis snuttredigering: Åpner et vindu som du kan bruke til raskt å teste små HTML-snutter, uten at du må åpne en hel webside.

Deaktiver buffere: Gjør at Safari henter en delressurs fra nettjeneren hver gang en delressurs skal brukes, i stedet for å bruke en bufret kopi.

Deaktiver bilder: Gjør at Safari viser alternativt innhold i stedet for bilder. Dette er nyttig når du vil forsikre deg om at websiden har riktig alternativt innhold.

Deaktiver stiler: Gjør at Safari ignorer stilark (Cascading Style Sheet – CSS). Dette er nyttig for å løse enkelte typer layoutoproblemer med webstedet. Hvis du har angitt et stilark i Avansert-valg i Safari, vil det fortsatt bli brukt.

Deaktiver JavaScript: Gjør at Safari ignorerer all JavaScript. Dette er nyttig for å løse enkelte problemer relatert til hvordan deler av websteder fungerer og for å teste hvordan et websted fungerer på nettlesere som ikke støtter JavaScript, eller som ikke har aktivert JavaScript. Du kan også slå JavaScript av og på i Sikkerhet-panelet i Safari-valg.

Deaktiver Runaway JavaScript Timer: Runaway JavaScript Timer brukes til å avbryte utførelsen av veldig trege JavaScript-prosedyrer slik at du får tilbake kontroll over Safari. Deaktivering av denne funksjonen er også nyttig for enkelte typer automatiserte tester.

Deaktiver webstedspesifikke tilpasninger: Noen utgaver av Safari inneholder kode for spesielle tilfeller. Denne koden gjør at enkelte websider fungerer som normalt, mens du og Apple-ingeniører jobber sammen for å finne en bedre løsning. Dette valget slår av koden for spesielle tilfeller slik at du kan teste den nye løsningen.

### Beslektede emner

Utvikle websider for Safari